તાતા કન્સલ્ટન્સી સર્વિસ (ટીસીએસ) ૧૦૦ અબજ ડોલરની માર્કેટ કેપવાળી દેશની પ્રથમ કંપની બનવામાં સફળ થઇ ચુકી છે. આની સાથે જ ટીસીએસે નવો ઇતિહાસ રચ્યો છે. ટીસીએસ પ્રથમ ૧૦૦ અબજ ડોલરની માર્કેટ કેપવાળી ભારતીય કંપની બની ગયા બાદ કોર્પોરેટ જગતમાં આજે આની ચર્ચા જોવા મળી હતી. ટીસીએસની એક પછી એક સફળતાનો દોર યથાવતરીતે જારી રહ્યો છે. કંપનીના શેરમાં ચાર ટકાથી વધુનો વધારો થયા બાદ તેની માર્કેટ મૂડી ૧૦૦ અબજ ડોલરના આંકડાને પાર કરી ગઈ હતી. તેના શેરની કિંમત ૩૫૪૧ શરૂમાં રહ્યા બાદ ૩૫૫૭ સુધી રહી હતી. છેલ્લા સપ્તાહમાં શુક્રવારના દિવસે કારોબાર બંધ રહ્યો ત્યારે કંપની ૧૦૦ અબજ ડોલરની ભારતીય કંપની બનવાની બિલકુલ નજીક હતી અને તેની માર્કેટ મૂડી ૯૯ અબજ ડોલરની આસપાસની હતી. શુક્રવારના દિવસે ટીસીએસના શેરમાં છ ટકાનો વધારો થયો હતો. તેના ચોથા ત્રિમાસિક ગાળામાં નેટ નફામાં ૪.૫ ટકાનો વધારો થયા બાદ ટીસીએસના શેરમાં ઉલ્લેખનીય વધારો થયો હતો. જાન્યુઆરી-માર્ચ ત્રિમાસિક ગાળામાં કંપનીનો નેટ નફો ૬૯૨૫ કરોડ રહ્યો છે અને તેમાં ૪.૫૭ ટકાનો વધારો નોંધાઈ ચુક્યો છે. ગયા વર્ષે આજ ગાળામાં નેટનફાનો આંકડો ૬૬૨૨ કરોડ રૂપિયાનો હતો. કંપની દ્વારા બોનસની જાહેરાત પણ કરવામાં આવી હતી. આજે સોમવારના દિવસે ટીસીએસના શેરમાં ઉલ્લેખનીય વધારો થયો હતો. આઈટી સેક્ટરની આ મહાકાય કંપનીની માર્કેટ મૂડી ૬૭૮૦૦૨ કરોડ સુધી પહોંચી ગઈ છે. આ મજબૂતી સાથે કંપનીના રોકાણકારોની સંપત્તિમાં ૪૦૦૦૦ કરોડનો વધારો થયો છે. જાન્યુઆરી-માર્ચ ૨૦૧૮ ત્રિમાસિક ગાળામાં અનેક મોટા પ્રોજેક્ટો હાથ લાગવાથી કંપનીને છેલ્લા નાણાંકીય વર્ષમાં છેલ્લા ત્રિમાસિક ગાળામાં સૌથી વધારે ફાયદો થયો હતો. ટીસીએસે ગુરુવારના દિવસે શેરબજાર બંધ થયા બાદ નાણાંકીય વર્ષ ૨૦૧૭-૧૮ના પરિણામ જાહેર કર્યા હતા. કંપનીને છેલ્લા નાણાંકીય વર્ષમાં પરિણામ મુજબ ૩૨૦૭૫ કરોડ રૂપિયાની ઓપરેશનલ આવક થઇ હતી જે નાણાંકીય વર્ષ ૨૦૧૬-૧૭ની સરખામણીમાં ૮.૨ ટકા વધારે છે.